《游虞山兴福寺》
宋代·周才

兴福相传古道场，杖藜乘兴访支郎。
案翻梵贝烟消篆，院寂棋声日转廊。
玉版参师多古意，石梅问讯几时香。
禅家识得诗风味，清供杯茶熟煮汤。

作者简介：周才（一二三九～一二九五），字仲美，馀杭（今浙江馀杭西南）人。理宗景定五年（一二六四）辟为沿江制置使机宜文字。恭宗德祐元年（一二七五）以疾归，筑室居吴。元成宗元贞元年卒，年五十七。有《吴塘集》，已佚。事见《海虞文徵》卷二○《宋沿江制机检察水步兵周君墓志铭》。今录诗二首。